## La Generalitat impulsa el diàleg institucional per la transparència en el X Congrés Internacional de Castelló

*** El director general de Transparència i Participació presidix una trobada de comunitats autònomes i entitats locals per la transparència
* La Generalitat se situa a l’avantguarda de les comunitats autònomes amb ferramentes com el nou registre d’algoritmes GVA ConfIA i el portal de transparència GVA Oberta**

La Generalitat, a través de la Direcció General de Transparència i Participació, ha celebrat una trobada de comunitats autònomes i entitats locals per la transparència, en el marc del X Congrés Internacional de Transparència i Govern Obert que se celebra a Castelló de la Plana entre el 24 i el 26 de setembre.

El director general de Transparència i Participació, José Tárrega, ha presidit esta reunió sectorial, en la qual ha afirmat que la transparència “és un compromís ètic amb la ciutadania i una ferramenta essencial per a reforçar la confiança en les institucions. Esta trobada busca consolidar una xarxa de cooperació entre territoris que compartixen el repte de construir administracions més obertes i participatives”, ha assegurat.

Tárrega ha destacat també que la col·laboració entre administracions “és clau” per a avançar en polítiques públiques més eficaces i transparents. Així mateix, ha ressaltat que “espais com este permeten compartir bones pràctiques i generar sinergies que beneficien directament la ciutadania”.

Durant la seua intervenció, el director general de Transparència ha subratllat que “la Generalitat ha aconseguit un 99 % de compliment en els seus compromisos de Govern Obert, la qual cosa ens situa a l’avantguarda entre les comunitats autònomes en transparència, accés a la informació i participació ciutadana”.

Tárrega ha destacat també l’impuls de ferramentes innovadores en la Comunitat Valenciana com el registre d’algoritmes GVA ConfIA: “Presentem este projecte pilot en maig amb sis algoritmes, i ja hem incorporat tretze sistemes automatitzats utilitzats per l’Administració. És una ferramenta pionera que garantix la transparència en l’ús d’intel·ligència artificial i que aspirem a convertir en model exportable al conjunt d’autonomies”.

En relació amb l’accés a la informació pública, ha assenyalat que “el portal de transparència GVA Oberta ha superat els 2,3 milions d’accessos, un 27 % més que en el mateix període de l’any anterior. És el millor semestre des de la seua creació i reflectix la creixent demanda ciutadana d’informació pública”.

A més, ha realçat el treball realitzat amb els municipis afectats per la riuada. En este sentit, ha explicat que “hem habilitat en GVA Oberta un espai específic ‘Transparència dana local’, al qual ja s’han adherit 53 municipis”.

Tárrega ha afegit que “al seu torn hem impulsat un apartat dana en el portal, amb visors sobre ajudes, contractes i donacions vinculats a les pluges torrencials del passat any”.

Finalment, ha informat que “el portal de Dades Obertes de la Generalitat ha publicat 13 nous conjunts de dades ds de principis d’any, i amb això ha ampliat l’oferta d’informació pública reutilitzable per la ciutadania, empreses i entitats”.

**Reptes i oportunitats**

Durant la jornada, s’ha desenrotllat una taula de treball per a abordar els projectes i experiències desenrotllats en l’últim any en matèria de transparència i govern obert, a més de plantejar els principals reptes i oportunitats amb el propòsit d’enfortir la cultura de la transparència en les institucions públiques.

A la trobada han assistit representants dels governs autonòmics d’Andalusia, Astúries, Castella i Lleó, Madrid, Castella-la Manxa, Múrcia, Cantàbria, Galícia, Navarra, Balears i La Rioja, així com d’entitats locals de Madrid, Sant Sebastià, Castelló, Càceres, Alacant i València.

Esta trobada s’emmarca dins de les activitats del Congrés Internacional de Transparència que enguany celebra la seua desena edició a Castelló de la Plana, amb la qual cosa es consolida com un fòrum de referència en l’àmbit del govern obert i la rendició de comptes.

Fecha: 26/09/2025